--------------------      Eile esietendus Jan Uuspõllu loodud Monoteatri esimene komöödianäidend «Ürgmees», kuhu mul õnnestus kogemata sattuda heade sõprade kaudu. Etendus räägib peaasjalikult meeste ja naiste erinevustest läbi ürgmehe vaatevinkli,  mille peale publikul polnud muud teha kui kõva häälega ainult naerda.    Minu jaoks oli etendus uskumatult reaalne ja äratundmist oli seal oi-oi kui palju. Väga lahe oleks, kui inimesed ja nääklevad paarid näeksid end kõrvalt nii nagu näeb publik Uuspõllu monoloogi laval, sest siis saaksid nad ise ka aru, kui tobedad on kõik need vaidlused ja kui veidralt me sealjuures käitume. Publik igatahes mõistis seda ja naeris küll nõrkemiseni. Aga mulle meeldis ka see, kuidas Ürgmees jaotas mehed ja naised  kahte erinevasse leeri - mehed, kes on kütid, keskendudes ainult ühele tegevusele korraga; ning naised, kes on korilased, kes peavad ringi jooksma, kädistama, valima, korjama asju ja salvestama informatsiooni. Selles väites on ikka täitsa iva sees - oma silmaga nägin, kuidas teooria töötab. :)    Kokkuvõttes võib öelda, et tegemist on väga hea etendusega ja tasuks kindlasti vaadata.